2015.
Na osnovu člana 27 stav 1 tačka 15 i člana 38 stav 1 tačka 2 Zakona o lokalnoj samoupravi ("Službeni list Crne Gore", br. 02/18, 34/19, 38/20, 50/22, 84/22) i člana 35 stav 1 alineja 2 Statuta Opštine Tivat ("Službeni list Crne Gore - Opštinski propisi", br. 24/18, 09/20), Skupština opštine Tivat, na sjednici održanoj dana 28.12.2022. godine, donijela je
ODLUKA
o sufinansiranju tretmana rehabilitacije korisnika psihoaktivnih supstanci
("Službeni list Crne Gore - opštinski propisi", br. 064/22 od 30.12.2022)
Član 1
Ovom Odlukom utvrđuju se uslovi, način i visina sufinansiranja tretmana rehabilitacije korisnika psihoaktvinih supstanci u Javnoj ustanovi za smještaj, rehabilitaciju i resocijalizaciju korisnika psihoaktivnih supstanci - Podgorica (u daljem tekstu: pružalac usluge).
Član 2
Svi izrazi koji se u ovoj Odluci koriste za fizička lica u muškom rodu podrazumijevaju iste izraze u ženskom rodu.
Član 3
Pravo na sufinansiranje tretmana iz člana 1 ove Odluke ima državljanin Crne Gore sa prebivalištem u opštini Tivat.
Pravo na sufinansiranje tretmana iz člana 1 ove Odluke ima i strani državljanin sa odobrenim stalnim boravkom u opštini Tivat.
Član 4
Opština Tivat sufinansira tretman za korisnika iz člana 3 stav 1 ove Odluke u iznosu koji je važećom odlukom pružaoca usluge određen kao iznos kojim participira porodica korisnika u ukupnoj cijeni tretmana.
Opština Tivat sufinansira tretman za korisnika iz člana 3 stav 2 ove Odluke u istom iznosu kojim se sufinansira tretman korisnika iz člana 3 stav 1 ove Odluke.
Član 5
Pravo na sufinansiranje tretmana iz člana 1 ove Odluke korisnik može ostvariti samo za jedan ciklus tretmana.
Član 6
Posebnim sporazumom između Opštine Tivat i pružaoca usluge definisaće se način relizacije ove Odluke.
Član 7
Danom stupanja na snagu ove Odluke prestaje da važi Odluka o sufinansiranju tretmana rehabilitacije korisnika/ca psihoaktivnih supstanci u Javnoj ustanovi za smještaj, rehabilitaciju i resocijalizaciju, Kakaricka gora, Podgorica ("Službeni list Crne Gore - opštinski propisi", br. 43/17).
Član 8
Ova Odluka stupa na snagu osmog dana od dana objavljivanja u "Službenom listu Crne Gore - Opštinski propisi".
Broj: 03-040/22-318
Tivat, 28.12.2022. godine
Skupština opštine Tivat
Predsjednik
Miljan Marković, s.r.